2011 वर्सा मनोहर पर्रीकार हांचें भाजपा सरकार सत्तेर आयले उपरांत तांणी राज्यांतलो खण वेवसाय बंद केल्लो. ते उपरांत केंद्र सरकारान खण लिजांक दिल्ले पर्यावरणीय परवाने रद्द केल्ल्यान पुराय वेवसाय बंद पडिल्लो. 2018 वर्सा खण लिजांक मुजतवाड दिवन खण वेवसाय सुरू करपाचें सरकारान थारायल्लें मात ताका गोंय फावंडेशनान सर्वोच्च न्यायालयांत आव्हान दिल्या उपरांत न्यायालयान खण लिजो रद्द करून खण ब्लॉकांची पावणी करून तो सुरू करपाचो आदेश दिल्लो.
 फाटल्या म्हयन्यांत गोंय सरकारान राज्यांतल्या खण ब्लॉकांची पावणी करुन राज्यांतलो खण वेवसाय परत सुरु करपाचीं पावलां घालून पावणी केल्ल्या मिनाची येरादारी करपाक परवानगी दिल्ली. वेदांता कंपनीन कर्नाटकांतल्या मीन हाडपाक सुरुवात केली. रेल्वे व्हॅगनांतल्यान मुरगांव बंदरांत हाडला. त्या व्हॅगनांची एमपीटीचे उपाध्यक्ष गुरुप्रसाद रॉय हांणी पूजा केली. ह्या वेळार वेदांताचे संचालक नितेश सामंत, बोट मुखेली सचीन अग्नी, राजन धुरी, एमपीटीचे येरादारी वेवस्थापक जेरॉम क्लेमेंत, सहाय्यक येरादारी वेवस्थापक दीनानाथ मिरवडेकार आनी वेदांताचे हेर अधिकारी हाजीर आशिल्ले.
 मुरगांव बंदरांतल्या मीन निर्गत करपाक सुरवात जातगीर बंदरांतल्या वेवसायाक गती येतली असो विश्वास रॉय हांणी उक्तायला. गोंय सरकारान खणींची पावणी करून खण वेवसाय परत सुरू करपाचें दिल्ल्या उतराक पाळो दिला अशें नितेश सामंत हांणी सांगलें. कर्नाटका वांगडा गोंयच्या मिनाची निर्गत करतले. बार्जीं वरवीं हे मीन बोटींत चडटतले अशी म्हायती तांणे दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 